Okresná prokuratúra Vranov nad Topľou 
Nám. Slobody 5, 093 80 Vranov nad Topľou

Sp. zn. : Pv 109/12/7713	Vranov nad Topľou, 13.2.2012
EEČ : 2-61-7-2012

U Z N E S E N I E

Trestná vec:	obvinený XXXXX  
Prečin:	nebezpečné vyhrážanie podľa § 360 odsek 2 písmeno b Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátorka Okresnej prokuratúry Vranov nad Topľou
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Skutková veta:
dňa 30.12.2011 v Poši č. domu 132, okr. Vranov nad Topľou v  čase okolo 13.00 hod. až 14.00 hod. vrátiac sa domov v podnapitom stave vulgárne vynadal manželke st. XXXXX a dcére XXXXX, pričom kričal, že naštartuje motorovú pílu a obe zareže, načo odišiel do kotolne a pokúšal sa pílu naštartovať, čo sa mu nepodarilo a následne dňa 01.01.2012  v Poši č. domu 132, okr. Vranov nad Topľou v  čase okolo 16.00 hod. vrátiac sa domov v podnapitom stave uzavrel prívod plynu do rodinného domu a následne potom čo sa manželka a dcéra ohradili, tak im povedal, že nech idú do pekla a ak sa im to nepáči, že ich zabije a pri plynovom uzávere si zapálil cigaretu.
Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
36 mesiacov
Podľa § 216 odsek 4 Trestného poriadku je určené obmedzenie v skúšobnej dobe  obvineným nasledovne:
1.	XXXXX, dátum narodenia: XXXXX
ukladám, aby v skúšobnej dobe dodržiaval primerané obmedzenie spočívajúce v zákaze požívania alkoholických nápojov a povinnosť podrobiť sa liečeniu závislosti od alkoholu. 
Odôvodnenie:
      Poverený príslušník Obvodného oddelenia PZ v Slovenskej Kajni uznesením sp. zn. ORP-7/SJ-VT-2012 zo dňa 10.01.2012 začal trestné stíhanie a súčasne vzniesol obvinenie XXXXX pre prečin  nebezpečného vyhrážania podľa  §  360 ods. 1, ods. 2, písm. a, písm. b) Trestného zákona, na tom skutkovom základe, ako je to uvedené vo výrokovej časti tohto uznesenia.

     Obvinený vyhlásil, že spáchal   skutok, ktorý mu je  kladený za vinu. Škoda trestnou činnosťou nebola spôsobená. Niet odôvodnených pochybnosti o tom, že jeho vyhlásenie bolo vykonané slobodne, vážne a zrozumiteľne. Obvinený vyslovil súhlas s podmienečným zastavením trestného stíhania. 

       Zo zabezpečených dôkazov, ktoré sú súčasťou spisového materiálu a to z výsluchov obvineného, svedkov : XXXXX, XXXXX lekárskej správy z ktorej bolo  zistené, že obvinený navštevuje psychiatrickú ambulanciu  je zrejmé, že ku skutku došlo a tohto sa dopustil obvinený. 

      Podľa § 216 ods.1)  Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje 5 rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, nahradil škodu, ak bola činom spôsobená, alebo s poškodeným o jej náhrade uzavrel dohodu, alebo urobil iné potrebné opatrenia na jej náhradu a vzhľadom na osobu obvineného, s prihliadnutím na jeho doterajší život a na okolnosti prípadu, možno takéto rozhodnutie považovať za dostačujúce.
     
      V tomto prípade boli na takýto postup splnené zákonom stanovené podmienky.
     
      Za spáchanie prečinu nebezpečného vyhrážania podľa § 360 ods.  2/  Trestného zákona je stanovená horná hranica trestnej sadzby trestu odňatia slobody až na tri roky.
      
     Obvinený vyhlásil, že spáchal skutok za ktorý je  stíhaný.  

         Obvinený XXXXX z  miesta prechodného bydliska nie je bližšie hodnotený, v mieste trvalého bydliska sa nezdržiava. Je invalidný dôchodca. Nebol priestupkovo prejednávaný a v registri trestov má jeden záznam z roku 1981.                                               

       S poukazom na osobu obvineného, s prihliadnutím na jeho doterajší život, na okolnosti prípadu ako aj na vyhlásenie, že spáchal  skutok, konštatujem splnenie všetkých zákonom stanovených podmienok na podmienečné zastavenie trestného stíhania a takéto rozhodnutie možno považovať za dostačujúce.

       Podľa § 216 ods. 2, ods. 4/ Trestného poriadku   obvinenému určujem skúšobnú dobu v trvaní 3 (troch) rokov a zároveň mu ukladám, aby v skúšobnej dobe dodržiaval primerané obmedzenie spočívajúce v zákaze požívania alkoholických nápojov a povinnosť podrobiť sa liečeniu závislosti od alkoholu. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Stanislava Nemčíková
prokurátorka